ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-4230/97 υποβολή: Pierluigi Castagnetti (PPE) προς την Επιτροπή (14 Iανουαρίου 1998)

Θέμα: Έγκριση του ενιαίου εγγράφου προγραμματισμού DOCUP 1997-1999 για την περιφέρεια Friuli Venezia Giulia

H περιφέρεια Friuli Venezia Giulia υπέβαλε στην Επιτροπή το ενιαίο έγγραφο προγραμματισμού DOCUP για τον στόχο 2, όσον αφορά την περίοδο 1997-1999, τις πρώτες ημέρες του μηνός Αυγούστου.

Παρά τις πολύ έντονες διαπραγματεύσεις και τις διαβεβαιώσεις που δόθηκαν για ταχεία ολοκλήρωση της διαδικασίας λήψεως της αποφάσεως, μέχρι στιγμής το εν λόγω DOCUP δεν έχει εγκριθεί από την Επιτροπή.

Είναι σε θέση η Επιτροπή να αναφέρει τους λόγους της καθυστέρησης αυτής;

Έχει επίγνωση η Επιτροπή του γεγονότος ότι η αδικαιολόγητη καθυστέρηση της έγκρισης μιας αποφάσεως του είδους αυτού δημιουργεί προφανείς δυσκολίες για τις τοπικές διοικητικές αρχές ως προς την υλοποίηση των προγραμματισθέντων μέτρων;

Απάντηση της κ. Wulf-Mathies εξ ονόματος της Επιτροπής (6 Φεβρουαρίου 1998)

Η Επιτροπή βρίσκεται στην ευχάριστη θέση να γνωστοποιήσει ότι το ενιαίο έγγραφο προγραμματισμού του στόχου 2 για την περιφέρεια Friuli-Venezia-Giulia, όσον αφορά την περίοδο 1997-1999, εγκρίθηκε στις 18 Δεκεμβρίου 1997.

Η Επιτροπή λυπάται για την καθυστέρηση που σημειώθηκε στη λήψη της ανωτέρω απόφασης, η οποία οφειλόταν, κυρίως, στην ανάγκη αποσαφήνισης ορισμένων σημείων, που διατυπώνονται στις προτάσεις της εν λόγω περιφέρειας, και θα καταβάλλει κάθε δυνατή προσπάθεια προκειμένου η συγκεκριμένη περιφέρεια να υπερκεράσει ενδεχόμενες δυσκολίες που θα προκύψουν από την εφαρμογή της σχετικής απόφασης.
ΓΡΑΠΤΗ ΕΡΩΤΗΣΗ E-3269/97 υποβολή: Marνa Estevan Bolea (PPE) προς την Επιτροπή (20 Οκτωβρίου 1997)

Θέμα: Μεταχειρισμένα ελαστικά αυτοκινήτων

Η πρόταση οδηγίας του Συμβουλίου για υγειονομική ταφή των αποβλήτων (COM(97) 0105 ((ΕΕ C 156 της 24.05.1997, σελ. 10 )) αναφέρει στο άρθρο 5, παράγραφος 2, δ) εδάφιο, ότι τα ακέραια μεταχειρισμένα ελαστικά αυτοκινήτων δεν γίνονται δεκτά σε χώρο ταφής μετά πάροδο δύο ετών από την ημερομηνία έναρξης της ισχύος αυτής της οδηγίας, και τα τεμαχισμένα ελαστικά αυτοκινήτων μετά πάροδο πενταετίας από την ίδια ημερομηνία.

Μπορεί να μας πληροφορήσει η Επιτροπή τί μέτρα και διαδικασίες έχει προβλέψει ώστε να τηρηθούν τα προβλεπόμενα από την προειρημένη πρόταση οδηγίας για την ταφή των αποβλήτων;

Απάντηση της κας Bjerregaard εξ ονόματος της Επιτροπής (2 Δεκεμβρίου 1997)

Η ομάδα εργασίας για τις κατηγορίες αποβλήτων υψηλής προτεραιότητας με ειδίκευση στα χρησιμοποιημένα ελαστικά επίσωτρα, συγκροτήθηκε από την Επιτροπή κατά το 1991 και πρότεινε την κατάργηση της υγειονομικής ταφής των ελαστικών επισώτρων στα τελικά συμπεράσματα που διατύπωσε το Σεπτέμβριο του 1993. Όπως αναφέρει και το Αξιότιμο Μέλος του Κοινοβουλίου, αυτό ελήφθη υπόψη στη νέα πρόταση για την υγειονομική ταφή των αποβλήτων προκειμένου να αποφευχθεί το ενδεχόμενο ταφέντα ελαστικά επίσωτρα να καταστήσουν ασταθή το χώρο υγειονομικής ταφής και προκειμένου να μειωθεί ο κίνδυνος πυρκαγιάς. Επιπλέον, η απαγόρευση υγειονομικής ταφής ακέραιων ελαστικών επισώτρων αποσκοπεί στην ενθάρρυνση της ανάκτησης των επισώτρων και κατά συνέπεια στην εξοικονόμηση πόρων.

Όταν εκπνεύσει η προθεσμία εφαρμογής της οδηγίας για τις υγειονομικές ταφές τα κράτη μέλη θα κοινοποιήσουν στην Επιτροπή τα εθνικά εκτελεστικά μέτρα, τα οποία η Επιτροπή θα εξετάσει κατά τα ειωθότα.
ΓΡΑΠΤΗ ΕΡΩΤΗΣΗ E-3582/97 υποβολή: Josι Apolinαrio (PSE) προς την Επιτροπή (13 Νοεμβρίου 1997)

Θέμα: Ευρωπαοκή άδεια διέλευσης για άτομα άνω των 60 ετών

Στην απάντηση που έδωσε η Επιτροπή στην ερώτησή μου Ε-1019/97 ((ΕΕ C 367 της 4.12.1997, σελ. 69. )) αναφέρει μια μελέτη σκοπιμότητας όσον αφορά την καθιέρωση της εν λόγω άδεια διέλευσης για άτομα άνω των 60 ετών. Θα μπορούσε άραγε να αναφέρει η Επιτροπή εάν έχει πραγματοποιηθεί μια τέτοια μελέτη και ποιές εξελίξεις έχουν σημειωθεί, όσον αφορά αυτό το σχέδιο, από τον Απρίλιο του 1997;

Απάντηση του κ. Flynn εκ μέρους της Επιτροπής (13 Ιανουαρίου 1998)

Η Επιτροπή έλαβε μόλις πρόσφατα τα αποτελέσματα της μελέτης σκοπιμότητας για την κάρτα διέλευσης για άτομα ηλικίας άνω των 60 ετών, που διεξήγαγαν σε πέντε κράτη μέλη μη κυβερνητικές οργανώσεις που δραστηριοποιούνται στον τομέα των ηλικιωμένων. Η Επιτροπή βρίσκεται στη φάση της προσεκτικής εξέτασης των αποτελεσμάτων αυτών.
ΓΡΑΠΤΗ ΕΡΩΤΗΣΗ E-1720/97 υποβολή: Heidi Hautala (V) προς το Συμβούλιο (22 Μαΐου 1997)

Θέμα: Η διακήρυξη των Ηνωμένων Εθνών για τα δικαιώματα των αυτόχθονων πληθυσμών

Το Ευρωπαϊκό Κοινοβούλιο ενέκρινε το Νοέμβριο 1995 ψήφισμα σχετικά με το σχέδιο διακήρυξης των Ηνωμένων Εθνών για τα δικαιώματα των αυτόχθονων πληθυσμών (Β4-1415/95) ((EE C 323 της 4.12.1995, σελ. 117. )). Έκτοτε έχουν πραγματοποιηθεί δύο συνεδριάσεις της ειδικής ομάδας εργασίας της Επιτροπής για τα Δικαιώματα του Ανθρώπου.

1. Υπήρξε συμμετοχή κρατών μελών της ΕΕ στο έργο της εν λόγω ομάδας εργασίας;

2. Εάν ναι, ήταν κοινή η θέση της ΕΕ;

3. Εάν όχι, γιατί;

4. Εξετάζει το Συμβούλιο την πιθανότητα να συζητήσει μια κοινή θέση όσον αφορά τη Διακήρυξη και/ή όσον αφορά το ζήτημα των αυτόχθονων πληθυσμών εν γένει;

Απάντηση (30 Μαρτίου 1998)

Δεν έχει καθορισθεί κοινή θέση της ΕΕ σχετικά με το θέμα στο οποίο αναφέρεται η ερώτηση του αξιότιμου μέλους του Κοινοβουλίου. Το Συμβούλιο δεν είναι σε θέση να αναφέρει ποιά κράτη μέλη της ΕΕ έλαβαν μέρος στις εργασίες της ειδικής ομάδας εργασίας της Επιτροπής Ανθρωπίνων Δικαιωμάτων σχετικά με τη Διακήρυξη. Πρόκειται για θέμα εθνικής αρμοδιότητας του κάθε κράτους μέλους της ΕΕ.

Επί του παρόντος, το Συμβούλιο δεν αντιμετωπίζει το ενδεχόμενο καθορισμού κοινής θέσης ούτε όσον αφορά τη Διακήρυξη ούτε όσον αφορά το ζήτημα των αυτοχθόνων πληθυσμών εν γένει.
ΓΡΑΠΤΗ ΕΡΩΤΗΣΗ E-3268/97 υποβολή: Marνa Estevan Bolea (PPE) προς την Επιτροπή (20 Οκτωβρίου 1997)

Θέμα: Μεταχειρισμένα ελαστικά αυτοκινήτων

Ποιός είναι ο αριθμός των μεταχειρισμένων ελαστικών αυτοκινήτων που καίγονται στα εργοστάσια της Ευρωπαϊκής Ένωσης και ποιά η κατανομή του ανά κράτος μέλος;

Απάντηση της κας Bjerregaard εξ ονόματος της Επιτροπής (3 Δεκεμβρίου 1997)

Από τη μελέτη των στατιστικών της Επιτροπής για τα απόβλητα προκύπτουν τα κάτωθι αριθμητικά δεδομένα σχετικά με τα χρησιμοποιημένα ελαστικά επίσωτρα που αποτεφρώθηκαν στην Κοινότητα κατά το 1995.

>TABLE>

Στα εν λόγω αριθμητικά δεδομένα δεν γίνεται διάκριση μεταξύ των αποτεφρωθέντων με ενεργειακή ανάκτηση και των αποτεφρωθέντων δίχως ενεργειακή ανάκτηση ελαστικών επισώτρων.

Το Ηνωμένο Βασίλειο αποτέφρωσε 102.000 τόνους χρησιμοποιημένων ελαστικών επισώτρων με ενεργειακή ανάκτηση κατά το 1996 ((Μεικτή ομάδα εργασίας βιομηχανίας/κυβέρνησης για τα χρησιμοποιημένα ελαστικά επίσωτρα στο Ηνωμένο Βασίλειο, 2η ετήσια έκθεση. )). Δεν έχουν διατεθεί επίσημα αριθμητικά δεδομένα στην Επιτροπή εκ μέρους της Ισπανίας, της Ιρλανδίας, του Λουξεμβούργου ή της Φινλανδίας
ΓΡΑΠΤΗ ΕΡΩΤΗΣΗ E-4019/97 υποβολή: Panayotis Lambrias (PPE) προς την Επιτροπή (14 Iανουαρίου 1998)

Θέμα: Χρηματοδότηση ερευνών για τις αλλεργικές νόσους

Σύμφωνα με πρόσφατες εκτιμήσεις, το ένα τρίτο του πληθυσμού της Ευρώπης πάσχει από κάποια αλλεργική νόσο. Ερωτάται η Επιτροπή πώς σκέπτεται να προσαρμόσει το υπό διαμόρφωση πέμπτο πρόγραμμα πλαίσιο για έρευνα και ανάπτυξη, ώστε να εξασφαλίσει σημαντική οικονομική ενίσχυση για τη διεξαγωγή ερευνών για τις αλλεργικές νόσους στην Ευρώπη, δεδομένου μάλιστα ότι το κόστος από τις νόσους αυτές έχει εκτιμηθεί σε 30 δις Ecu το χρόνο;

Απάντηση της κας Cresson εξ ονόματος της Επιτροπής (25 Φεβρουαρίου 1998)

Στην πρόταση για το 5ο Πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης (1998-2000), όπως τροποποιήθηκε από την Επιτροπή στις 14 Ιανουαρίου 1998 μετά την πρώτη ανάγνωση από το Ευρωπαϊκό Κοινοβούλιο ((COM(98)8. )), οι επιστημονικοί και τεχνικοί στόχοι της πρώτης δραστηριότητας «Βελτίωση της ποιότητας ζωής και διαχείριση των έμβιων πόρων» περιλαμβάνουν, στην κεντρική δράση «Υγεία, διατροφή και περιβαλλοντικοί παράγοντες», την ανάπτυξη δοκιμών για την ανίχνευση και μεθόδων για την εξάλειψη τοξικών παραγόντων, στους οποίους περιλαμβάνονται επίσης αλλεργικοί παράγοντες, καθώς και έρευνα για αλλεργίες οι οποίες σχετίζονται με το περιβάλλον ή επηρεάζονται από αυτό, καθώς και σχετικά με την αντιμετώπιση και πρόληψή τους.

Οι κοινοτικές δραστηριότητες έρευνας πρόκειται να συμπληρωθούν από μελλοντικό πρόγραμμα δράσεως για τη δημόσια υγεία σχετικά τις με νόσους που σχετίζονται με τη ρύπανση και το οποίο θα δώσει έμφαση στις αναπνευστικές νόσους και αλλεργίες. Η πρόταση της Επιτροπής ευρίσκεται προς το παρόν σε φάση διαπραγμάτευσης στο Ευρωπαϊκό Κοινοβούλιο και στο Συμβούλιο ((EE C 214 της 16.7.1997. )).
ΓΡΑΠΤΗ ΕΡΩΤΗΣΗ E-3744/97 υποβολή: Anita Pollack (PSE) προς την Επιτροπή (21 Νοεμβρίου 1997)

Θέμα: Πυρασφάλεια στα ξενοδοχεία

Σε συνέχεια της ερώτησης Ε-1423/97 ((ΕΕ C 45 της 10.2.1998, σελ. 29. )), είναι σε θέση η Επιτροπή να μας πει τί δράσεις αναλαμβάνονται σχετικά με τις συστάσεις που έχουν διατυπωθεί στη μελέτη CETEN/APAVE, ιδιαίτερα σε ό,τι αφορά την εκπαίδευση του προσωπικού των ξενοδοχείων σε θέματα πυρασφάλειας, την επιθεώρηση και συντήρηση του εξοπλισμού πυρασφάλειας, την ενοποίηση των εθνικών κανονιστικών ρυθμίσεων για την πυρασφάλεια των ξενοδοχείων και τη δημιουργία ενός μητρώου για την πυρασφάλεια των ξενοδοχείων; Τα θέματα αυτά προτείνονται στο Τμήμα V.I (synthese des propositions) της μελέτης (σελίδες 716 και 717).

Απάντηση της κας Bonino εξ ονόματος της Επιτροπής (9 Ιανουαρίου 1998)

Όπως θα γνωρίζει η αξιότιμη βουλευτής από την απάντηση της Επιτροπής στη γραπτή της ερώτηση E-1423/97 που υπέβαλε ενωρίτερα κατά το τρέχον έτος, η μελέτη CETEN/APAVE έχει ως στόχο της την επαλήθευση του βαθμού στον οποίο τα κράτη μέλη είχαν εφαρμόσει στην εθνική τους νομοθεσία τις συστάσεις που περιλαμβάνονταν στη σύσταση 86/666/ΕΟΚ του Συμβουλίου της 22ας Δεκεμβρίου 1986 που αφορά την πυρασφάλεια στα υπάρχοντα ξενοδοχεία ((ΕΕ L 384 της 31.12.1986. )).

Το πόρισμα της μελέτης ήταν ότι οι εθνικές νομοθεσίες έχουν σχεδόν ενσωματώσει τα στοιχεία της σύστασης έτσι ώστε αυτά μπορούν να θεωρηθούν ως τα ελάχιστα πρότυπα που τηρούνται πάντα, ενώ σε ορισμένες περιπτώσεις υπερβαίνονται κιόλας.

Οι συστάσεις που διατύπωσαν οι συντάκτες της μελέτης έγιναν με δική τους πρωτοβουλία. Ενώ είναι σαφώς ενδιαφέρουσες και θα μπορούσαν να εμπνεύσουν ιδέες για τυχόν νέα μέτρα σε εθνικό ή κοινοτικό επίπεδο, εντούτοις, δεν είναι δεσμευτικές για την Επιτροπή. Καθώς η μελέτη κατέδειξε την επιτυχία των μέτρων που ήδη συμφωνήθηκαν, η Επιτροπή δεν προβλέπει, προς το παρόν, οποιαδήποτε ιδιαίτερη συνέχεια των συστάσεων αυτών.
ΓΡΑΠΤΗ ΕΡΩΤΗΣΗ E-4077/97 υποβολή: Guido Podestΰ (UPE) προς την Επιτροπή (14 Iανουαρίου 1998)

Θέμα: Προώθηση στην Ευρωπαοκή Ένωση ενός συστήματος εγγύησης «Performance Bond»

Στις 21 του περασμένου Οκτωβρίου, σε απάντηση προφορικής παρέμβασης του υπογεγραμμένου, σχετικά με την έκθεση του κ. Tappin για τις δημόσιες συμβάσεις, ο καθηγητής Mario Monti δήλωσε, εξ ονόματος της Επιτροπής, ότι δεν ήταν αντίθετος με την εισαγωγή νέων μορφών εγγύησης για την έγκαιρη εκτέλεση των δημοσίων συμβάσεων ανάθεσης έργου, όπως είναι η «Performance Bond», υπογραμμίζοντας ωστόσο την ανάγκη να μην υπάρξουν διακρίσεις κατά των ΜΜΕ και να μην θιγούν τα συμφέροντά τους.

Μπορεί η Επιτροπή να μας ενημερώσει εάν και πότε σκοπεύει να προβεί σε μελέτες που θα αποσκοπούν στην καλύτερη εξέταση του θέματος και στην αξιολόγηση της σκοπιμότητας αυτών των μορφών εγγύησης, καθορίζοντας παράλληλα τους τρόπους εφαρμογής τους;

Εάν η Επιτροπή δεν σκοπεύει να αναλάβει αυτές τις μελέτες, ποιοι είναι οι λόγοι αυτής της επιλογής;

Αντιθέτως, εάν σκοπεύει να προβεί σε ευρύτερη εξέταση των ανωτέρω προβλημάτων, πιστεύει ότι θα μπορέσει να καταλήξει στη σύνταξη ενός τελικού κειμένου που θα αφορά την εισαγωγή, στην κοινοτική νομοθεσία, αυτών των συστημάτων εγγύησης για την εκτέλεση των συμβάσεων δημοσίων έργων και πότε κρίνει ότι τούτο θα μπορούσε να επιτευχθεί;

Απάντηση του κ. Monti εξ ονόματος της Επιτροπής (10 Μαρτίου 1998)

Όπως ανέφερε η Επιτροπή, απαντώντας σε ερώτηση του Αξιότιμου Μέλους κατά τη διάρκεια της συζήτησης για την έκθεση Tappin όσον αφορά το Πράσινο Βιβλίο για τις δημόσιες συμβάσεις ((COM(96) 583 τελικό. )), στο σύστημα εγγύησης «performance bond» μπορεί να διαδραματίσει σημαντικό ρόλο στη διευκόλυνση του ανοίγματος των δημοσίων συμβάσεων στον οικοδομικό τομέα. Η μελέτη για τις επιπτώσεις και την αποτελεσματικότητα του προγράμματος της ενιαίας αγοράς ((COM(96) 520 τελικό. )) που αναλήφθηκε από την Επιτροπή το 1996 απέδειξε ότι οι δημόσιες συμβάσεις στον τομέα αυτό δεν έχουν ακόμη ανοίξει σε σημαντικό βαθμό. Η Επιτροπή έχει την πεποίθηση ότι αυτό οφείλεται ιδίως σε έλλειψη ανταγωνισμού και κατά συνέπεια εκφράζει την ικανοποίησή της για τη λήψη οποιουδήποτε μέτρου το οποίο μπορεί να ευνοήσει ανάπτυξη του ανταγωνισμού.

Πέραν των πρωτοβουλιών που αναλήφθηκαν από την Επιτροπή, όπως η εντολή που δόθηκε στην Ευρωπαϊκή Επιτροπή Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (Cenelec) για την ανάπτυξη ενός προτύπου ποιότητας, ασφαλώς απαιτείται η ανάληψη πρωτοβουλιών εκ μέρους του ιδιωτικού τομέα. Η ανάπτυξη ενός συστήματος εγγύησης «performance bond» φαίνεται να είναι ένα εξαιρετικά ελπιδοφόρο παράδειγμα τέτοιου είδους πρωτοβουλιών. Η Επιτροπή παρακολουθεί τις πρωτοβουλίες αυτές πολύ προσεκτικά αλλά δεν θεωρεί ότι απαιτείται παρέμβαση εκ μέρους της κατά την παρούσα φάση. Πάντως, θα ασκήσει στενή εποπτεία στο συγκεκριμένο πρόγραμμα καθώς και σε αντίστοιχα. Εάν αποδειχθεί ότι η Επιτροπή μπορεί να συμβάλλει σε μεγάλο βαθμό στην επιτυχία των πρωτοβουλιών αυτών, θα λάβει τις κατάλληλες αποφάσεις που θα βασίζονται στις διαθέσιμες πληροφορίες κατά τη στιγμή εκείνη.
ΓΡΑΠΤΗ ΕΡΩΤΗΣΗ E-4138/97 υποβολή: David Bowe (PSE) προς την Επιτροπή (21 Iανουαρίου 1998)

Θέμα: Εισαγωγές πρωτευόντων ζώων από την Ινδονησία

Λαμβάνοντας υπόψη τα πορίσματα της πρόσφατης έκθεσης για το εμπόριο μη ανθρωπίνων πρωτευόντων από την Ινδονησία και ιδίως τις σοβαρές παραβιάσεις των διατάξεων της Σύμβασης CITES καθώς και τη μεγάλη ταλαιπωρία των ζώων, εξετάζει η Επιτροπή το ενδεχόμενο διεξαγωγής έρευνας σχετικά με το εμπόριο πρωτευόντων ζώων;

Προτίθεται επίσης η Επιτροπή να εξετάσει την επιβολή αποκλεισμού στη χρησιμοποίηση πρωτευόντων ζώων που προέρχονται από την Ινδονησία σε πειράματα στην ΕΕ εν αναμονή των αποτελεσμάτων της εν λόγω έρευνας;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-4137/97 και E-4138/97 (18 Φεβρουαρίου 1998)

Η Επιτροπή γνωρίζει την έκθεση, του Νοεμβρίου του 1997 από την, Βρεττανική Ένωση για την εξάλειψη των ζωοτομών (BUAV) σχετικά με αριθμό εισαγωγών πρωτευόντων από την Ινδονησία στις Ηνωμένες Πολιτείες. Δεδομένου ότι ένα τουλάχιστον φορτίο πέρασε από την Κοινότητα, η Επιτροπή υπενθύμισε στις αρχές του εμπλεκομένου κράτους μέλους τις διατάξεις του κανονισμού του Συμβουλίου ΕΚ αριθ. 338/97 της 9ης Δεκεμβρίου 1996 περί της προστασίας των ειδών άγριας πανίδας και χλωρίδας με τον έλεγχο του εμπορίου τους ((ΕΕ L 61 της 3.3.1997. )) και ιδίως το άρθρο 9 παράγραφος 5.

Η Επιτροπή ζήτησε περαιτέρω από την διαχειριστική αρχή της ινδονησιακής Σύμβασης για το Διεθνές Εμπόριο ειδών που απειλούνται με εξαφάνιση (CITES) να της γνωρίσει τα σχόλιά της σχετικά με όσα αναφέρονται στην έκθεση της BUAV και να της περιγράψει την πολιτική της όσον αφορά την εφαρμογή των κανονισμών της Διεθνούς Ένωσης Αερομεταφορών (ΙΑΤΑ) και την αναπαραγωγή υπό συνθήκες αιχμαλωσίας.

Η Επιτροπή θα εξετάσει τη σκοπιμότητα της λήψεως μέτρων στο πλαίσιο των άρθρων 4 παράγραφος 6 περίπτωση γ του κανονισμού (ΕΚ) αριθ. 338/97, με γνώμονα τα αποτελέσματα των αναγκαίων διαβουλεύσεων.
ΓΡΑΠΤΗ ΕΡΩΤΗΣΗ E-4192/97 υποβολή: Maria Berger (PSE) προς το Συμβούλιο (22 Iανουαρίου 1998)

Θέμα: Ιδιωτική κατοχή όπλων

Εδώ και καιρό αυξάνονται διαρκώς στα κράτη μέλη οι ειδήσεις σχετικά με πολύνεκρες ένοπλες επιθέσεις ατόμων που καταλαμβάνονται από αμόκ. Τα θύματα ανήκουν σε εντελώς διαφορετικές ομάδες ατόμων, τα όπλα που χρησιμοποιούνται είναι εντελώς διαφορετικά, αλλά ως επί το πλείστον εύκολο να ανευρεθούν, και οι δράστες εμφανίζουν πολύ διαφορετικά χαρακτηριστικά. Ο μόνος τρόπος αντιμετώπισης του προβλήματος είναι η επιβολή ενιαίων, αυστηρών και περιοριστικών ρυθμίσεων σε ολόκληρη την ΕΕ, για την ιδιωτική κατοχή και κυρίως την προμήθεια και το εμπόριο όπλων για ιδιωτική χρήση.

Προτίθεται το Συμβούλιο να καταστήσει αυστηρότερη την κοινοτική οδηγία περί όπλων, υπό το πρίσμα αυτών των περιστατικών στα κράτη μέλη;

Απάντηση (30 Μαρτίου 1998)

Οπως ασφαλώς γνωρίζει το Αξιότιμο Μέλος του Κοινοβουλίου, ο έλεγχος της απόκτησης και της κατοχής όπλων από ιδιώτες διέπεται σήμερα από την οδηγία 91/477/ΕΟΚ της 18ης Ιουνίου 1991 (ΕΕ αριθ. L 256 της 13ης Σεπτεμβρίου 1991). Η οδηγία αυτή προβλέπει ότι τα ατομικά όπλα κατανέμονται σε τέσσερις κατηγορίες: όπλα των οποίων η απόκτηση απαγορεύεται, όπλα για την απόκτηση των οποίων απαιτείται άδεια, όπλα των οποίων η απόκτηση πρέπει να δηλώνεται και όπλα που πωλούνται ελεύθερα. Εξάλλου, τα κράτη μέλη μπορούν να διατηρούν ή να εισάγουν, εφόσον το θεωρούν αναγκαίο, μέτρα περισσότερο περιοριστικά. Στην πραγματικότητα, στα περισσότερα κράτη μέλη, η απόκτηση όπλων από ιδιώτες απαγορεύεται ή προϋποθέτει χορήγηση άδειας. Επί του παρόντος, δεν έχουν υποβληθεί στο Συμβούλιο προτάσεις της Επιτροπής με σκοπό την καθιέρωση αυστηρότερης νομοθεσίας.
ΓΡΑΠΤΗ ΕΡΩΤΗΣΗ E-3591/97 υποβολή: Yves Verwaerde (PPE) προς την Επιτροπή (13 Νοεμβρίου 1997)

Θέμα: Τα κινηματογραφικά έργα που πραγματοποίησαν τις καλύτερες εισπράξεις στην Ισπανία

Θα ήθελα να μάθω τον κατάλογο των κινηματογραφικών έργων, ανά εθνικότητα, που πραγματοποίησαν τις καλύτερες εισπράξεις στην Ισπανία τα έτη 1991-1992-1993-1994 και 1995.

Απάντηση του κ. Oreja εξ ονόματος της Επιτροπής (2 Γεβρουαρίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ P-3574/97 υποβολή: Joan Colom i Naval (PSE) προς την Επιτροπή (4 Νοεμβρίου 1997)

Θέμα: Φορολόγηση των ταμείων συντάξεως

Θεωρεί η Επιτροπή σύμφωνο προς τις κοινοτικές ρυθμίσεις το γεγονός ότι ο φορολογικός νόμος ενός κράτους μέλους εισάγει διακρίσεις όσον αφορά την φορολογική μεταχείριση των εισφορών που καταβάλλονται στα συνταξιοδοτικά ταμεία καθώς και των κερδών που προέρχονται από τα ταμεία αυτά αναλόγως της έδρας του ταμείου ή του τόπου στον οποίο έχει υπογραφεί το συμβόλαιο, ακόμη και αν πρόκειται για άλλο κράτος μέλος; Στα πλαίσια αυτά, συμπλέει με το κοινοτικό δίκαιο ο ισπανικός νόμος του 1995 που αφορά την ιδιωτική ασφάλιση;

Απάντηση του κ. Monti εξ ονόματος της Επιτροπής (6 Ιανουαρίου 1998)

Γενικά, η Επιτροπή θεωρεί ασυμβίβαστο με το κοινοτικό δίκαιο να προβλέπει η φορολογική νομοθεσία ενός κράτους μέλους την άνιση φορολογική μεταχείριση των εισφορών στα ταμεία συντάξεων και των σχετικών κερδών, ανάλογα με την έδρα του ταμείου ή του τόπου υπογραφής του συμβολαίου. Ωστόσο, μια τέτοια άνιση μεταχείριση ενδέχεται να δικαιολογείται για αντικειμενικούς λόγους, όπως δήλωσε το Δικαστήριο στην απόφαση Bachmann της 28ης Ιανουαρίου 1992 (υπόθεση 204/90). Στη συνέχεια, το Δικαστήριο ανέπτυξε περαιτέρω το δόγμα Bachmann (Wiclockx, 11 Αυγούστου 1995, υπόθεση 080/94 και Svensson, 14 Νοεμβρίου 1995, υπόθεση 484/93), ενώ εκκρεμεί μια ακόμη υπόθεση (Jessica Safir, υπόθεση 118/96). Το συμβιβάσιμο με το κοινοτικό δίκαιο των φορολογικών κανόνων που θεσπίζουν τα επιμέρους κράτη μέλη σχετικά με τα ταμεία συντάξεων πρέπει να εκτιμηθεί υπό το πρίσμα των εν λόγω αποφάσεων.

Όσον αφορά το ισπανικό σύστημα σχετικά με τη φορολογία της ασφάλειας ζωής, η Επιτροπή εξέτασε εάν ο νόμος έχει ως αποτέλεσμα την άνιση φορολογική μεταχείριση βάσει του τόπου εγκατάστασης της ασφαλιστικής εταιρείας. Οι ισπανικές αρχές ανέφεραν ότι το άρθρο 78 παράγραφος 1 του νόμου 30/95 της 8ης Νοεμβρίου 1995 για τη νομοθετική κατοχύρωση και την εποπτεία των ιδιωτικών ασφαλίσεων ορίζει ότι οι ασφαλιστικές εταιρείες με έδρα στα κράτη μέλη του Ευρωπαϊκού Οικονομικού Χώρου εκτός της Ισπανίας, οι οποίες έχουν λάβει άδεια ασκήσεως επαγγέλματος στο κράτος μέλος καταγωγής τους, μπορούν να επεκτείνουν τις δραστηριότητές τους στην Ισπανία βάσει του δικαιώματος εγκατάστασης ή της ελευθερίας παροχής υπηρεσιών. Οι ισπανικές αρχές ανέφεραν επίσης ότι τα ασφάλιστρα για την ασφάλεια ζωής που καταβάλλουν οι ισπανοί κάτοικοι στις ασφαλιστικές εταιρείες που δεν είναι εγκατεστημένες στην Ισπανία αλλά που επιτρέπεται από το νόμο να αναπτύσσουν εκεί επαγγελματικές δραστηριότητες βάσει της ελευθερίας παροχής υπηρεσιών, μπορούν να εκπέσουν από το φόρο εισοδήματος υπό τους ίδιους όρους όπως και τα ασφάλιστρα που καταβάλλονται στις ασφαλιστικές εταιρείες που είναι εγκατεστημένες στην Ισπανία. Ως εκ τούτου, η Επιτροπή κατέληξε στο συμπέρασμα ότι στην προκειμένη περίπτωση δεν υφίσταται άνιση φορολογική μεταχείριση.
ΓΡΑΠΤΗ ΕΡΩΤΗΣΗ E-2868/97 υποβολή: Florus Wijsenbeek (ELDR) προς την Επιτροπή (11 Σεπτεμβρίου 1997)

Θέμα: Ειδική εξαίρεση για τις πωλήσεις αφορολόγητων προϊόντων

Η Επιτροπή γνωρίζει αναμφίβολα ότι η πώληση αφορολόγητων προϊόντων στην ΕΕ θα σταματήσει από την 1η Ιανουαρίου 1999 σύμφωνα με την οδηγία του Συμβουλίου 92/12/ΕΟΚ ((ΕΕ L 76 της 23.03.1992, σελ. 1 )), αποτρέποντας κατά τον τρόπο αυτόν τον αθέμιτο ανταγωνισμό και επιταχύνοντας τη δημιουργία της εσωτερικής αγοράς.

Γνωρίζει η Επιτροπή ότι έχουν προβλεφθεί εξαιρέσεις στο σχέδιο αυτό και ότι η νέα οδηγία σχετικά με τα αφορολόγητα προϊόντα δεν θα ισχύει στα ακόλουθα εδάφη: Heligoland και Bόsingen (Γερμανία), στις Κανάριους Νήσους και τους θύλακες Ceuta και Melilla (Ισπανία), Livigno, Camione d' Itala και στα ιταλικά ύδατα της λίμνης Λουγκάνο (Ιταλία) καθώς και στις Νήσους Εland (Φιλανδία);

Μπορεί η Επιτροπή να εξηγήσει τους λόγους των εξαιρέσεων αυτών, εφόσον σε κανένα σημείο των πράξεων προσχώρησης δεν ορίζονται σαφώς;

Δεν εκτιμά η Επιτροπή ότι αυτές οι εξαιρέσεις αποτελούν παραβίαση της νομοθεσίας της ΕΕ στον τομέα αυτόν, ότι συνιστούν αθέμιτο ανταγωνισμό και ότι μπορούν να μεταθέσουν τη ροή των μεταφορών και των προϊόντων και να ενισχύσουν συνεπώς μέχρι και τις απάτες;

Εάν ναι, προτίθεται η Επιτροπή να θέσει τέλος στις εξαιρέσεις αυτές από το γενικό σχέδιο;

Εάν όχι, ποιές εξαιρέσεις μπορεί να αλλάξει και ποιές δεν μπορεί; Γιατί όχι;

Απάντηση του κ. Monti εξ ονόματος της Επιτροπής (11 Νοεμβρίου 1997)

Η Επιτροπή είναι σε θέση να επιβεβαιώσει στο Αξιότιμο Μέλος του Κοινοβουλίου ότι οι ενδοκοινοτικές πωλήσεις αδασμολόγητων ειδών θα εκλείψουν το αργότερο στις 30 Ιουνίου 1999 κατ' εφαρμογή της οδηγίας 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης ((ΕΕ L 76 της 23.3.1992. )) (άρθρο 28) και της οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση ((ΕΕ L 145 της 13.6.1977. )), όπως έχει τροποποιηθεί (άρθρο 28Κ).

Η απόφαση αυτή ισχύει μόνο για τα ταξίδια στο εσωτερικό της Κοινότητας. Δεν ισχύει για τα ταξίδια από και προς εδάφη στα οποία δεν είναι εφαρμοστέες οι προαναφερθείσες οδηγίες, δεδομένου ότι τα εδάφη αυτά, από φορολογική άποψη, θεωρούνται τρίτες χώρες. Βάσει της κοινοτικής νομοθεσίας, δεν υφίσταται υποχρέωση για την επιβολή κοινοτικού ΦΠΑ ή ειδικών φόρων κατανάλωσης στα εν λόγω εδάφη.

Οι σχετικές εξαιρέσεις, οι οποίες προβλέπονται στις αντίστοιχες πράξεις προσχώρησης, συμφωνήθηκαν από το Συμβούλιο για πολλούς και διάφορους λόγους. Ορισμένα εδάφη καλύπτονται από διεθνείς συμφωνίες προγενέστερες της συνθήκης ΕΚ, ενώ κάποια άλλα είχαν την εξουσία να αποφασίζουν τα ίδια επί θεμάτων έμμεσης φορολογίας. Οι εμπορευματικές συναλλαγές με τα εδάφη αυτά υπόκεινται και θα εξακολουθήσουν να υπόκεινται στους ίδιους ελέγχους οι οποίοι ισχύουν για τα εμπορεύματα που εξάγονται προς ή εισάγονται από τρίτες χώρες, προκειμένου να ελαχιστοποιηθεί ο κίνδυνος απάτης.